(Návrh)

VYHLÁŠKA
Štatistického úradu Slovenskej republiky

z ... 2026,

ktorou sa vydáva Program štátnych štatistických zisťovaní na roky 2027 až 2029


Štatistický úrad Slovenskej republiky (ďalej len „štatistický úrad“) podľa § 12 ods. 1 a § 18 ods. 6 zákona č. 540/2001 Z. z. o štátnej štatistike v znení neskorších predpisov (ďalej len „zákon“) ustanovuje:


§ 1

(1) Program štátnych štatistických zisťovaní na roky 2027 až 2029 je zostavený zo štátnych štatistických zisťovaní uvedených v prílohe č. 1, na ktorých vykonanie je príslušný  štatistický úrad, a zo štátnych štatistických zisťovaní uvedených v prílohe č. 2, na ktorých vykonanie je príslušný iný ústredný orgán štátnej správy alebo orgán štátnej správy s celoštátnou pôsobnosťou zriadený podľa osobitného predpisu[footnoteRef:1]) (ďalej len „iný orgán vykonávajúci štátnu štatistiku“). [1: ) § 4 ods. 1 písm. b) zákona č. 452/2021 Z. z. o elektronických komunikáciách.] 


(2) Rozsah a využívanie údajov z administratívnych zdrojov údajov podľa § 13 zákona je uvedený v prílohe č. 3.

(3) Na účely tejto vyhlášky sa rozumie
a) výberovým zisťovaním štátne štatistické zisťovanie, ktorého zoznam spravodajských jednotiek tvorí podmnožinu zoznamu všetkých spravodajských jednotiek, ktoré spĺňajú v referenčnom období parametre vymedzenia štátneho štatistického zisťovania,
b) vyčerpávajúcim zisťovaním štátne štatistické zisťovanie, ktorého zoznam spravodajských jednotiek je zhodný so zoznamom všetkých spravodajských jednotiek, ktoré spĺňajú v referenčnom období parametre vymedzenia štátneho štatistického zisťovania,
c) [bookmark: _GoBack]kombinovaným zisťovaním štátne štatistické zisťovanie, ktoré je spojením vyčerpávajúceho zisťovania a výberového zisťovania.

(4) Domáci inštitucionálny sektor uvedený v charakteristikách štátnych štatistických zisťovaní podľa prílohy č. 1 a v charakteristikách údajov poskytovaných z administratívnych zdrojov údajov podľa prílohy č. 3, je určený podľa Európskeho systému účtov 2010[footnoteRef:2]) (ďalej len „ESA 2010“) a je vedený a zverejnený v registri organizácií štatistického úradu. [2: ) Nariadenie Európskeho parlamentu a Rady (EÚ) č. 549/2013 z 21. mája 2013 o európskom systéme národných a regionálnych účtov v Európskej únii (Ú. V. EÚ L 174, 26. 6. 2013) v platnom znení.] 


(5) Ekonomická činnosť uvedená v prílohách č. 1 až 3 je určená podľa vnútroštátnej úrovne štatistickej klasifikácie ekonomických činností NACE Revision 2[footnoteRef:3]) (ďalej len „SK NACE“). Hlavná ekonomická činnosť spravodajskej jednotky podľa SK NACE a zároveň podľa štatistickej klasifikácie ekonomických činností NACE Revision 2.1.[footnoteRef:4]) je vedená a zverejnená v registri organizácií štatistického úradu. [3: ) Vyhláška štatistického úradu Slovenskej republiky č. 306/2007 Z. z., ktorou sa vydáva Štatistická klasifikácia ekonomických činností.]  [4: ) Nariadenie Európskeho parlamentu a Rady (ES) č. 1893/2006 z 20. decembra 2006, ktorým sa zavádza štatistická klasifikácia ekonomických činností NACE Revision 2 a ktorým sa mení a dopĺňa nariadenie Rady (EHS) č. 3037/90 a niektoré nariadenia ES o osobitných oblastiach štatistiky (Ú. v. EÚ L 393, 30. 12. 2006) v platnom znení.] 


(6) Vzory štatistických formulárov k štátnym štatistickým zisťovaniam uvedeným v prílohách č. 1 a 2 sú zverejnené na webovom sídle štatistického úradu v zozname štatistických formulárov, ktorý umožňuje filtrovanie výsledkov vyhľadávania.

(7) Spravodajská jednotka, od ktorej sa požaduje poskytnutie údajov pre štátne štatistické zisťovania podľa prílohy č. 1 bodov 1.1 a 5.1, odovzdá štatistickému úradu vyplnené štatistické formuláre v listinnej podobe.

(8) Spravodajská jednotka poskytuje údaje o obchode s tovarom medzi Slovenskou republikou a iným členským štátom Európskej únie (ďalej len „členský štát“) a Severným Írskom pre štátne štatistické zisťovania podľa prílohy č. 1 bodov 14.1 a 15.1 v elektronickej podobe prostredníctvom webového portálu intrastat.financnasprava.sk.

(9) Lehota určená v prílohe č. 3, v ktorej správca administratívneho zdroja údajov poskytuje orgánu vykonávajúcemu štátnu štatistiku údaje z administratívneho zdroja údajov sa uplatňuje, ak zmluva podľa § 13 ods. 3 zákona neurčuje inú lehotu.

§ 2

Touto vyhláškou sa preberajú právne záväzné akty Európskej únie uvedené v prílohe č. 4.

§ 3

Zrušuje sa vyhláška Štatistického úradu Slovenskej republiky č. 425/2023 Z. z., ktorou sa vydáva Program štátnych štatistických zisťovaní na roky 2024 až 2026 v znení vyhlášky č. 305/2024 Z. z., vyhlášky č. 57/2025 Z. z. a vyhlášky č. 361/2025 Z. z.

§ 4

Táto vyhláška nadobúda účinnosť 1. januára 2027 okrem § 3, ktorý nadobúda účinnosť 1. januára 2028.


Martin Nemky v. r.

